Canons nye fotoprinter lover prints i gallerikvalitet – der holder i 200 år

Fotografer med passion for print får nu en ny mulighed på bordet. Canons nyeste A3+-inkjetprinter, imagePrograf Pro-310, er rettet mod fotoentusiaster, der vil printe i høj kvalitet derhjemme. Med et nyt 10-farvet pigmentblæksystem lover den nye fotoprinter forbedret farvegengivelse, dybere sorte nuancer og en lysbestandighed, der ifølge Canon kan strække sig op til 200 år.

Den nye printer er dog ikke for hvem som helst. Med en vejledende pris på 6.699 kroner henvender den sig primært til fotografer, der vil tage kontrollen over deres printproces – enten til udstilling, salg eller arkivering.

Når der printes på blankt papir, skal en nyudviklet Chroma Optimiser-teknologi reducere reflekser og sikre en mere jævn glans. På mat papir skal en forbedret sort blækformel give dybere skygger og bedre kontrast.

Canon har opdateret sin Lucia Pro II-blækformel, som også findes i virksomhedens dyrere printermodeller. Ifølge producenten giver det bedre farvemætning, højere detaljerigdom og en overflade, der er mere modstandsdygtig over for ridser og slid.

Canon nævner også, at voks i blækket skal beskytte mod ridser ved håndtering – en potentiel fordel for fotografer, der indrammer eller sælger deres print.

Canon imagePrograf Pro-310 rammer butikkerne i marts 2025. Prisen på 6.699 kroner placerer den i den øvre ende af markedet for fotoprintere.

Canons nye fotoprinter lover prints i gallerikvalitet – der holder i 200 år